Bitcoin in El Salvador

El Salvador het die eerste land in die wêreld geword wat bitcoin as wettige betaalmiddel gebruik het, nadat dit in 2021 deur die Wetgewende Vergadering van El Salvador goedgekeur is. Nayib Bukele, die president van El Salvador, het hom daarvoor beywer. Hy het beweer dat dit die ekonomie sal verbeter deur sodoende die bankwese vir Salvadorane makliker te maak, en ook  buitelandse investering sal aanmoedig. Die besluit is beide internasionaal en binne El Salvador gekritiseer weens die wisselvalligheid van bitcoin, die omgewingsimpak daarvan en die gevolglike  gebrek aan deursigtigheid rakende die regering se fiskale beleid.

Geskiedenis
Agtergrond 
Die colón (SVC) was die amptelike geldeenheid van El Salvador vanaf 1892 totdat dit op 1 Januarie 2001 deur die Amerikaanse dollar vervang is, toe die Wetgewende Vergadering van El Salvador die Monetêre Integrasiewet goedgekeur het onder die administrasie van voormalige president Francisco Flores. Die wet het die vrye sirkulasie van die Amerikaanse dollar in El Salvador gemagtig en die colón uit sirkulasie verwyder. Die doel van die dollarisering van El Salvador was om finansiële stabiliteit te bewerkstellig deur buitelandse investering aan te moedig en transaksiekoste van internasionale handel te verlaag.

Die regering was egter nie in staat om monetêre beleid na dollarisering te beheer nie, aangesien die waarde van geldeenheid gekoppel was aan die Verenigde State se Federale Reserweraad. Die wisselkoers, wat op een Amerikaanse dollar vasgestel is, gelykstaande aan 8,75 colóns, het die koopkrag van die bevolking verminder. Dollarisering het El Salvador se uitvoere vertraag omdat dit nie kon meeding teen die ondergewaardeerde geldeenhede van ander ontwikkelende lande soos China nie. Die gebrek aan finansiële geletterdheid het die bevolking van El Salvador benadeel, aangesien hulle nie geweet het hoe om die Amerikaanse dollar te gebruik nie, en ook nie die waarde daarvan verstaan het nie.

Internasionale oorbetalings het in 2020 23% van die BBP uitgemaak.  Dit word tans deur geldsenders gedoen, wat op 'n persoonlike basis werk. 

In 2019 het die dorpie El Zonte bitcoin as 'n betaling aangeneem na 'n skenking van $100 000 se bitcoin van 'n anonieme skenker.  Die skenking het gekom met die bepaling dat die dorp 'n sirkulêre ekonomie aanneem wat op bitcoin gebaseer is. Baie inwoners in El Zonte het nie toegang tot bankdienste gehad nie, en het toegang verkry tot bitcoin deur mobiele toestelle en Bitcoin OTM'e in kommersiële gebiede. Die dorpie het sedertdien bekend geword as "Bitcoin Beach", en is aangehaal as 'n voorbeeld van die gebruik van kriptogeldeenheid as wettige betaalmiddel deur voorstanders van bitcoin. Vanaf 2022 het Honduras en Guatemala ook pogings aangewend om toeriste te lok deur die gebruik van bitcoin in "bitcoin-hubs."

 Verwysings 

Kategorie:Geldeenhede
Kategorie:El Salvador